钦定古今图书集成/明伦汇编/氏族典/第125卷 > 陈琏
## 钦定古今图书集成/明伦汇编/氏族典/第125卷 > 陈琏

按《广东通志》：“琏字廷器，东莞人。性孝友，敏而好学。领
洪武庚午乡荐，为桂林教授，严条约，以身先之。秩满，
迁国子助教。永乐初，近臣荐琏有治才，擢知许州，以
宽厚宁民，改滁州。值文皇幸北都，所过先遣廷臣察
吏治，琏以绩最闻。擢扬州知府，摄滁州事，擢四川按
察使。宣德丙午，吏部言琏德望凝重，宜师表国学。召”
还，改南京通政使，摄国子监事。师道尊严，善于训迪，
士类悦之。丁内艰。正统初，起南京礼部侍郎。五年致
仕。有《琴轩集》《归田槁》行于世。黄、萧养乱，琏设制御策，
竟平之。卒，赐葬祭。